Malema: ‘Zille is SA se nommer een rassis’Julius Malema. Foto: Werner Beukes / SAPA Julius Malema, omstrede leier van die EFF, het Sondag vir Helen Zille, leier van die DA, beskryf as die “nommer een rassis” in Suid-Afrika. Malema het die uitlating gemaak tydens ‘n mediakonferensie in Kaapstad oor die Onteieningswetsontwerp. Malema sê hy hoop die wetsontwerp sal vinnig deur die parlement ter tafel gelê word. “Kom ons hoop dit kom. As dit kom sal ons vir dit stem. Ons wil onteien sonder vergoeding. As die ANC ‘n mosie hou om grond sonder vergoeding te onteien sal ons vir dit stem,” het Malema gesê. Die nuutste wetsontwerp erken die jurisdiksie van die howe in onteieningsake. “Indien die ANC kom en sê hul wil sonder vergoeding onteien sal ons dit ondersteun. Indien die DA kom en sê hulle wil Zuma verwyder dan sal ons hulle ondersteun. Ons het nie ‘n probleem nie.” Malema het die gehoor laat lag toe hy gesê het sy party sal saam die DA stem indien hulle ‘n mosie bring om Zuma uit sy amp te verwyder. “Indien die DA sê ons moet Zuma uitstem, sal ons dit doen. En nadat ons Zuma uitgestem het en hulle vir Helen Zille wil instem sal ons weier.” Hy het Zille hierna as ‘n rassis bestempel. “Ons kan nie vir Helen Zille stem nie. Sy is die nommer een rassis in Suid-Afrika. Ons is nie dronk nie. As Helen Zille die regering oorneem sal sy ons onbeskaamd en sonder om dit weg te steek terugvat na die land van ellende en pyn.” Geordin Hill-Lewis, Zille se woordvoerder, het Malema se uitlatings as onsin afgemaak. “Almal kan deur Juju se nonsens sien. Die feite wys dat die DA die party in Suid-Afrika is wat die diverste is en die vinnigste groei.”